A www.vd.hu története
A www.vd.hu 2000-ben jött létre. Céljai:

· a már 1995 óta működő papír alapú Forró drót internetes változatának létrehozása,
· az internet segítségével legfrissebb aktuális hírek, események közzététele a tagság és az olvasók számára,
· dokumentumtár létrehozása, mely alkalmas arra, hogy a VDSZSZ-szel kapcsolatos bármilyen dokumentum egyszerűen, gyorsan kereshető és megismerhető legyen,
· a tájékoztató mindazon szolgáltatásokról, mely szakszervezetünk kezdeményezésére vagy közreműködésével üzemel (Vitamin Egészségpénztár, Önsegélyező Pénztár, Nyugdíj Pénztár, Egymásért-Együtt Alapítvány, Villamosenergia a Sportért Alapítvány, stb.)

· a ’kapcsolatok’ menüpont alatt a szakszervezetek, gazdasági társaságok, államigazgatási szervezetek, stb. egyszerű és gyors keresésének megvalósítása,
· a ’magunkról’ rovat, mely bemutatta szervezetünket, annak felépítését, valamint a tisztségviselőket,
· fontosnak tartottuk, hogy az Országos Érdekegyeztető Tanácsban, a Villamosenergia-ipari Ágazati Párbeszéd Bizottságban folyó tárgyalások, érdekegyeztetések szinte napra követhetőek legyenek, továbbá
· a ’fórum’ létrehozását, mely korlátozás nélkül lehetővé tette az olvasók számára a véleményalkotást,
· működtettük az ’archívum’ rendszerét, mely napjainkban is hasznosan működik a korábbi dokumentumok, hírek, stb. keresésére,
· a honlap megalkotásánál fontos célkitűzés volt, hogy tagszakszervezeteink számára önálló felületet biztosítson, melynek köszönhetően minden szervezetnek kvázi önálló honlapja lett.
Az elmúlt 9 év tapasztalatainak birtokában szükség és lehetőség volt arra, hogy átgondoljuk immár a jogutód szervezet, az Egyesült Villamosenergia-ipari Dolgozók Szakszervezeti Szövetsége honlapjának kérdését. Úgy ítéltük meg, hogy az elmúlt közel 9 évben a www.vd.hu jól betöltötte a funkcióját. Volt olyan is, hogy a szakszervezet számára fontos időszakban, konfliktus helyzetek kezelése során, naponta több mint 15 ezren olvasták a honlapunkat, így széles körben, gyorsan tudtunk információval szolgálni elsősorban a tagság számára. Az eltelt években, az internetes világban újdonságok jelentek meg. Ezek alkalmazásának hiánya miatt azonban egy kicsit már porosnak mutatta magát a www.vd.hu. 
Az EVDSZ Európai Unio-s források felhasználásának lehetőségét is elérte a TÁMOP szervezetfejlesztési pályázaton. Így az új honlappal kapcsolatos kiadásokat elsősorban ebből tudtuk finanszírozni.

Az új honlap fő célja, hogy még interaktívabb, az olvasó számára érdekesebb és tartalmasabb honlap legyen.
Nem pusztán információkat akarunk átadni, hanem mint egy szolgáltatásként, az iparági munkavállalók számára híreket teszünk közzé.
Az új honlap elkészítése 3 szakaszra tagolódott:

· a honlap funkcionális tervezése,
· a design kialakítása, valamint
· felhasználóbarát és stabilan működő szoftver megalkotása.
Funkció:

Az új honlapnál funkcionális tervezésénél elv volt, hogy a korábban bevált és hasznos rovatokat, eredményeket és tapasztalatokat hasznosítsuk. Ugyanakkor „szerethetőbb” honlapot hozzunk létre. A korábban meglévő tartalmakon kívül (szakszervezeti hírek, dokumentumok, szolgáltatások, kapcsolatok, fórum, stb.) új, tartalmi elemekkel bővítettük a felületet abból a célból, hogy az olvasottsága is növekedjen, és a szakszervezeti tagjaink, valamint a „leendő” tagok is szívesen olvasgassák. Így új elemként beindítottuk a „szakszervezet” általános rovatát, valamint az energetika, gazdaság, tudomány-technika, világkép, portré, naptár, galéria rovatot is. Már a főoldalon is fontos helyet kap – új elemként – az ún. hírfolyam, RSS szolgáltatás, valamint az olvasói levelek, a naptár, a fotótár és a szavazás rovat. 
A Forró drót újság megjelenítése jelenleg is aktuális feladat. A jelenlegi honlapon ezt több formában (egyrészt cikkekre lebontva, másrészt a lapot szinte képszerűen kézbe véve) megteheti az olvasó. 

Design:

A design teljesen felfrissült. A régi szürke-zöld tónusokat felváltotta a sok képpel kiegészített, szolid, pasztell színekkel készített oldal. E kérdésben az interneten kutattunk és az olasz, francia szakszervezeti honlapokból ötleteket is merítettünk.
Hatékonyság szempontjából a viszonylag nagy felületet elfoglaló, tagszakszervezeti felsorolás jellegű blokk helyett egy virtuális Magyarország kép jelenik meg, melynek segítségével tagszervezeteink könnyen kereshetővé válnak honlapunkon is. 

Szoftver:

Az új szoftver szempontjából lényeges, hogy a feltöltést illetően jobban felhasználóbarát, mint az előző verzió. Ennek jelentősége abban áll, hogy a tagszakszervezeteinknél tevékenykedő honlapszerkesztők könnyebben végezhessék munkájukat. Fontos volt az is, hogy modern, jól működő programokat alkalmazzunk.
A korábban problémákat okozó kéretlen levelek (spam) ellen új technikai megoldásokkal védekezünk, valamint minden cikkhez lehetőség van hozzászólni, csak úgy, mint a szavazás, a fórum, illetve olvasói levelek ügyében véleményt kifejteni. Mindehhez az olvasónak egy egyszerű bejelentkezés után lehet eleget tenni. 

Ezúton is az új honlapot létrehozó csapatnak – Csabának, Nórinak, Móninak, Zsoltnak és Tündinek – köszönetemet fejezem ki.
Minden olvasónak kellemes időtöltést kívánunk a www.vd.hu-n!

